b'\n_START_ARTICLE_\nTampere Cup\n_START_PARAGRAPH_\nTampere Cup on jokavuotinen Tampereella pelattava j\xc3\xa4\xc3\xa4kiekkoturnaus. Se j\xc3\xa4rjestettiin ensimm\xc3\xa4isen kerran vuonna 1989 ja vuonna 2008 pelattu turnaus oli j\xc3\xa4rjestyksess\xc3\xa4\xc3\xa4n jo kahdeskymmenes. Vuonna 2009 turnausta ei pelattu. Turnauksessa on t\xc3\xa4n\xc3\xa4 aikana k\xc3\xa4ynyt pelaamassa kaikkiaan 47 eri joukkuetta 13:sta eri maasta (vuoden 2008 j\xc3\xa4lkeen). Is\xc3\xa4nt\xc3\xa4joukkueet Ilves ja Tappara ovat osallistuneet joka vuosi, mutta muut joukkueet ovat vaihdelleet. Turnauksen voitto j\xc3\xa4i tuona aikana Suomeen kaikkiaan 7 kertaa. Tamperelaisten joukkueiden j\xc3\xa4lkeen ahkerin osallistuja on ollut ruotsalainen Lule\xc3\xa5, joka on osallistunut turnaukseen 11 kertaa. Turnaukseen osallistui vuodesta 2001 l\xc3\xa4htien kuusi joukkuetta joka vuosi. T\xc3\xa4t\xc3\xa4 ennen osallistujia oli kahdeksan. Turnaus j\xc3\xa4i tauolle vuoden 2008 j\xc3\xa4lkeen._NEWLINE_Tampere Cup teki paluun elokuussa 2015 Decens Tampere Cup -nimell\xc3\xa4. Ilveksen ja Tapparan lis\xc3\xa4ksi turnaukseen osallistui Helsingin IFK ja Turun Palloseura. Turnaus oli kaksip\xc3\xa4iv\xc3\xa4inen ja turnauksen lopulta voitti Helsingin IFK.  _NEWLINE_Turnaus j\xc3\xa4rjestettiin my\xc3\xb6s elokuussa 2016. Tuolloin voittoa juhli Tappara kaaten finaalissa TPS:n 1-0 Jere Karjalaisen maalilla. Pronssiottelussa Ilves voitti HIFK:n 2-1 voittolaukauskilpailun j\xc3\xa4lkeen. Varsinainen peliaika p\xc3\xa4\xc3\xa4ttyi 1-1. _NEWLINE_Elokuun 2017 Tampere Cupiin osallistuvat Tapparan ja Ilveksen lis\xc3\xa4ksi HIFK sek\xc3\xa4 Pelicans._NEWLINE_Vuoden 2018 Tampere cupiin osallistui samat joukkueet kuin viime vuonnakin. Tappara voitti turnauksen jo kolmatta kertaa per\xc3\xa4kk\xc3\xa4in kukistamalla finaalissa HIFK:in 4-0.'